# 

# Ydby 03/09/17

# **Læseaftale i gruppe 4**

I dette skoleår vil vi have en læsekontrakt, som er en læseaftale mellem skole, hjem og elev. Læsekontrakten skal sikre, at eleverne får vedligeholdt de gode og solide læsevaner, de har op-arbejdet i tidligere klassetrin. Det hører med til aftalen, at eleverne skal føre læselog over de bøger, de får læst, og dette gøres i *læselog-mappen* i skoletiden.

Jeg satte læseloggen i gang i uge 35 – og forud for dette har eleverne kastet sig over forskellige bøger af skønlitterær og faglig karakter, som er lånt på skolens bibliotek eller fra Hurup Bibliotek. Da jeg engang i mellem er på biblioteket i Hurup, finder jeg en stak gode bøger i forskellige sværhedsgrader, som vi har stående i en kasse i klassen. Herfra kan der lånes bøger med hjem, men HUSK at vær opmærksom på afleveringsfristen! Vi har også stadig en aftale med bogbussen, som en gang i mellem lægger vejen forbi skolen om fredagen. I er selvfølgelig også velkomne til selv at tage på biblioteket med jeres børn.

Jeg støtter læsningen og arbejdet med læseloggen heroppe, men forældre og elever har ansvaret for læsningen! På forældremødet orienteres yderligere om læsekontrakten og eventuelle spørgsmål kan stilles.

**Læsekontrakt:**

|  |
| --- |
| **Fælles mål:**   * At klassen samlet læser **15.000 sider** eller derover på ét skoleår. * At hver elev læser 1000 sider, og året bliver inddelt i fire perioder med 250 sider pr. periode. |
| **Målet er:**   * At eleverne får en positiv holdning til den verden, der åbnes gennem læsning. * At eleverne bliver sikre og stabile læsere. * At eleverne udvikler og bevarer læseglæden. * At læsning bliver en naturlig og fornøjelig del af hverdagen. * At den store mængde faglig læsning i overbygningens fag ikke bliver et læseproblem. * At læsningen også bliver et forældreansvar. |
| **Aftalen er at:**   * Læsningen foregår både i skoletiden (15 min. hver morgen) samt derhjemme i 20-30 min. alle hverdage. * Eleverne vælger selv bøger og niveau - evt. i samråd med forældre eller lærer. * Der må læses både skønlitteratur og faglitteratur. * Eleverne fører logbog over de læste bøger i læselog-mappen, der står i klassen. * Forældrene tager medansvar for læsningen og følger med i processen. * Året bliver inddelt i fire perioder (indtil efterårsferien, til jul, til påske og til sommerferien) og udgangspunktet for hver læseperiode er 250 læste sider, men der kan laves individuelle aftale mellem elev, forældre og lærer. * Ved hver periodes afslutning tælles hver elevs side sammen, og vi tæller hele klassens samlede læste sider. |

se bagsiden

## Det er vigtigt at præcisere

* At læseloggen i gruppe 4 er en aftale udover det daglige arbejde i klassen.
* At læseloggen er en individuel aftale med det enkelte barn, forældrene og læreren.
* Læsningen bør være en hyggestund og ikke en byrde for barnet, så derfor: I stedet for at se læsningen som en ekstra pligt i en travl hverdag, som man skal prøve at finde tid til, så se den i stedet som et privilegie eller en rettighed; at børnene har *ret* til og tid til at få lov til at læse hver dag (så de kan blive dygtigere og få gode læseoplevelser og blive klogere på dem selv og livet!)

Rigtig god læselyst til jer alle!

- Katrine

**3 gode grunde til at læse 20-30 min. hver dag**

1. Læsekompetence: Du bliver dygtigere af at træne din læsning dagligt, og at læse er en **nødvendighed** i vores samfund i dag. Vi læser hele tiden og i mange forskellige sammenhænge: tekst tv, opskrifter, varedeklarationen når vi handler, busplaner, undertekster på TV, avisen, på internettet osv.
2. Læseoplevelser: Ved at give dig selv *tid og lov* til at læse gode bøger og dykke ned i bogens univers, får du mange gode læseoplevelser, som du kan tage med dig langt ind i dit voksenliv. (Du bliver faktisk også klogere på dig selv og livet generelt ved at læse!)
3. Læseprøven i 9. klasse: Når du skal til at forlade grundskolen, bliver du testet i læsning (både læseforståelse og læsehastighed), og det er den mere formelle grund til at læsetræning er en rigtig god idé. –Hvis du altså gerne vil bestå prøven og klare dig godt.